Microsoft Edge

Microsoft Edge on Microsofti veebibrauser, mis on kaasatud operatsioonisüsteemi Windows 10, kus Microsoft Edge vahetas välja Windowsi vaikebrauseri Internet Explorer.
Microsoft Edge disainiti minimalistlikuks veebibrauseriks, mille küljendusmootor EdgeHTML ehitati ümber kooskõlastatud veebistandarditele. 2018. aastal teatas Microsoft, et Edge ehitatakse ümber Chromiumil põhinevaks brauseriks, mis põhineb küljendusmootoril Blink ja JavaScripti mootoril V8. Uus Edge avaldati 2020. aasta jaanuaris. Edge on Windows 11-l ainus Microsofti poolt pakutav brauser ning sisaldab "Internet Exploreri režiimi," mille eesmark on leevendada ühilduvusprobleeme. Režiim toetab MSHTML küljendusmootorit ning toetab vanasid ActiveX ja BHO tehnoloogiaid.
Edge sisaldab Microsofti laiendusi, näiteks digitaalset assistenti Cortana ja võrgus failide säilitamise teenust OneDrive. Samuti toetab Edge veebimärkmete tegemise tööriistu ja lugemisrežiimi. Algselt arendati brauserit Spartani projekti nime all.
Arendus.
2014. aasta detsembris teatas tehnoloogiakirjanik Mary Jo Foley, et Microsoft arendab Windows 10-le uut veebibrauserit Spartan. Foley väitis, et Spartan saab olema uus, Internet Explorerist eraldiseisev toode, kuid ühilduvuse eesmärgil säilitatakse Internet Explorer 11.
2015. aasta jaanuaris sai USA tehnoloogiakanal The Verge informatsiooni, et Spartan vahetab Windows 10-s välja Internet Exploreri. Ametlikult esitles Microsoft Spartani Windows 10-le suunatud tutvustuses 21. jaanuaril 2015. Esitluses mainiti, et Spartanit turustatakse Internet Explorerist eraldi. Lõplikku nime ei avalikustatud, kuid öeldi, et "Microsoft" saab olema osa nimest.Avalikuks kasutamiseks avaldati Spartan 2015. aasta 30. märtsil Windows 10 eelvaate versioonis. Küljendusmootor, mis oli mõeldud Spartani jaoks, oli varem saadaval Windows 10 versioonides, kuid see oli osa Internet Explorer 11-st. Hiljem teatas Microsoft, et Internet Explorer ei hakka kasutama sama küljendusmootorit, mis Spartan. Samuti teatas ettevõte, et Internet Explorer on Windows 10-s iganenud.Microsoft teatas 2015. aasta 29. aprilli konverentsil, et Spartani ametlikuks nimeks saab Microsoft Edge. Uue brauseri logo ja bränd tehti tahtlikult väga Internet Exploreri oma sarnaseks põhjusel, et kasutajad tunneksid ära, et Edge on veebribrauser. Edge'i on arendatud lisaks töölaua versioonile ka serverite ja mobiilseadmete tarvis.
Omadused.
Microsoft Edge on seatud vaikeveebibrauseriks nii arvuti kui ka mobiilsete seadmete Windows 10 versioonides. Edge sisaldab uut küljendusmootorit EdgeHTML, mis disainiti töötamaks moodsa veebi jaoks. Uut küljendusmootorit kasutatakse Windows 10-s vaikimisi. Alguses teatas Microsoft, et Edge hakkab tagasiühilduvuse jaoks toetama ka vana küljendusmootorit MSHTML. Hiljem teatas aga ettevõte, et tugeva tagasiside tõttu hakkab Edge sisaldama ainuüksi uut küljendusmootorit ning Internet Exploreri kanda jääb vana küljendusmootor.
Veebibrauseril on sisseehitatud Adobe Flashi platvorm, PDF-i lugemisliides ning see toetab ka programmeerimiskeelt asm.js.
Edge sisaldab digitaalset assistenti Cortana, mille abiga on võimalik veebibrauserit kasutada häälkäskudega. Kasutajatel on võimalus veebilehtedele märkmeid teha, neid salvestada ja jagada, kasutades OneDrive'i.
Edge'i lugemisrežiim eemaldab lehtedelt üleliigse vorminduse, et tagada parem loetavus.
Üheks Edge'i eripäraks on keskus (ingl k "hub"), kuhu on kokku kogutud lemmiklehed, lugemisloend, ajalugu ja allalaadimised. Keskust on võimalik ka kinnitada Edge'i akna külge, et see jääks pidevalt nähtavale.
Jõudlus.
Varased jõudlustestid EdgeHTML kohta olid paljulubavad. Juba esimese Edge beetaversiooni väljalase (0.10.10049) näitas, et tugevasti on paremaks läinud JavaScripti jõudlus võrreldes Internet Explorer 11-ga, mis kasutab MSHTML-i. Jõudlustestid näitasid, et Microsofti uus brauser on jõudluselt sarnane Google Chrome 41-ga ja Mozilla Firefox 37-ga. Mõningates jõudlustestides oli Edge kiirem kui teised, kuid teistes jälle aeglasem.
Hilisemad jõudlustestid, kus kasutati uuemat (13.10122) Edge brauserit, näitasid veel paremat jõudlust. Microsofti tehtud test kinnitas, et nende brauser on Google Octane 2.0 ja Apple Jetstreami jõudlustestides parem kui Chrome ja Firefox.
2015. aasta juulis testiti HTML5 jõudlust. Kokku oli võimalik saada 555 punkti, Edge sai 402, Internet Explorer 336, Chrome 526 ning Firefox 467 punkti.
2015. aasta augustis lasi Microsoft välja uuema Edge'i, kuid ikkagi veel beetaversiooni. See versioon sai HTML5 testis ametlikult 440 punkti. Mitteametlikult sai aga brauser 445 punkti, kuna kasutatava testprogrammi versioon ei suutnud tuvastada Edge'i kõiki tunnusjooni.
2015. aasta septembris sai veebibrauser testi tulemuseks 453 punkti. Kasutati sama testi nagu eelmine kuu ehk test ei suutnud kõiki tunnusjooni avastada ning skoorile lisati 5 veel punkti juurde. Lõppskooriks oleks pidanud jääma 458 punkti.
Vastuvõtt.
Ülevaated.
2015. aasta augustis tegi Windows 10-st ülevaate Techradar. Ülevaates kiideti ka Edge'i jõudlust olenemata sellest, et brauser oli alles beetaversioonis.
Ars Technica kiitis oma ülevaates Edge'i väga paljulubavana. Samuti kirjutas nende ülevaade, et Edge on palju parem brauser kui Internet Explorer eales oli. Negatiivse poole pealt aga kritiseeriti vähest funktsionaalsust.
OSNews kritiseeris uut brauserit, kuna sellel olevat peidetud aadressiriba, vähene kasutajasõbralikkus, kehvavõitu üleüldine disain ning katkine vaheakende süsteem.
Kasutajad.
Mõni nädal pärast väljalaset, 2015. aasta augustis, tehtud uuring näitas, et uue veebibrauseri kasutajaid oli väga vähe. Ainult 2% kõigist arvutikasutajatest kasutas uut brauserit. 20% kõigist Windows 10 kasutajatest kasutasid Edge'i, kuid see number langes 14% peale, kui kasutajad olid seda rohkem proovinud ning läksid üle alternatiivsetele veebibrauseritele.
2016. aasta septembris oli brauseri turuosa 3,01%.
Microsoft Edge ja Eesti.
ID-kaardi lisandmoodul.
2015. aasta oktoobri seisuga ei toeta Microsoft Edge Eestis laialt kasutatavat ja vajalikku ID-kaardi lisandmoodulit. Microsoft on öelnud, et kiipkaardimoodulid on prioriteet. Võimalik on mobiil-ID, kuna see teenus on veebibrauserist sõltumatu. Paljud Eesti veebilehed, mis kasutavad ID-kaarti (pangad, riigiportaal jms), on pandud spetsiaalsesse nimekirja. Minnes Microsoft Edge'iga ühele neist veebilehtedest, kuvatakse hoiatus, et see leht on paremini kasutatav Internet Exploreriga, ning kasutajale antakse võimalus nupuvajutusega avada see leht Internet Exploreris.
Riigi Infosüsteemi Ameti (RIA) analüütik Anto Veldre on öelnud, et RIA töötab koos Microsoftiga ning ID-kaardi täielik tugi Edge'i jaoks valmib niipea, kui Microsoft on sinna vastavad moodulid lisanud. Lahendus tuleb leida nii autentimise kui ka allkirjastamise ja täisteenuse jaoks. Autentimispoolt on lihtsam seadmestada, kuid allkirjastamine ja täisteenus nõuavad tõenäoliselt rohkem aega.
Chromium.
15 jaanuaril 2020 väljastati Microsoft Edge'il uus versioon nimega Microsoft Edge Chromium.